C 434/22
BG
Официален вестник на Европейския съюз
15.11.2022 г.
Вторник, 5 април 2022 r.
10. посочва, че изменението на климата и увеличените валежи могат да доведат до наводнения и загуба на хранителни вещества; изразява съжаление, че в настоящите програми за действие може да не е обърнато достатъчно внимание на тези рискове; призовава държавите членки да вземат предвид тези прогнози и рискове при прегледа на своите програми за действие, като прилагат принципа на предпазливост; 11. изтъква значението на насърчаването на приемането на иновации за стимулиране на ефективността и добрите практики в селското стопанство, като признава необходимостта от намаляване на неефективностите, които водят до прекомерната употреба на вода, торове, пестициди и антибиотици; 12. припомня значението на преминаването към екологично устойчиво селско стопанство, за да се премахне замърсяването с хранителни вещества и да се подкрепи прилагането на добри екологични практики, включително чрез правилното използване на всички подходящи инструменти, предлагани от общата селскостопанска политика, структурните фондове и други програми на ЕС, като Програмата за околната среда и действията по климата (програмата LIFE); подчертава значението на използването на иновативни практики, като извличането на азот от оборски тор, за смекчаване на това замърсяване и свеждане до минимум на изтичането на хранителни вещества в околната среда; призовава Комисията да финансира научноизследователски програми в рамките на програмата „Хоризонт Европа“ за намиране на интелигентни и иновативни решения на проблема със замърсяването с хранителни вещества в ЕС; 13. счита, че регламентът е подходящият законодателен инструмент, чрез който да се осигури опазването на водите от замърсяване с нитрати от селскостопански източници и да се наложи еднакво прилагане на целите за качество на водите в целия ЕС в съответствие с целите на Европейския зелен пакт; 14. възлага на своя председател да предаде настоящата резолюция на Европейската комисия, на Съвета и на правителствата и парламентите на държавите членки.